Henriette Kjær (KF), 2008-01-22:
Først vil jeg gerne takke forespørgerne for debatten.
Det er jo et meget væsentligt emne, som vi får en grundig debat om her i dag, for vi har brug for nye løsninger på de udfordringer, vi står over for.
Vi ved alle sammen godt, at mængden af gods, der skal transporteres, stiger voldsomt de kommende år.
Samtidig kræver arbejdsmarkedet så også, at vi er mobile, og det er ikke muligt for alle at flytte hen nær sin arbejdsplads.
Det kan være, fordi en ægtefælle arbejder et helt andet sted, eller fordi boligpriserne er for høje, der, hvor arbejdspladsen ligger.
Derfor er bilen og den kollektive trafik nødvendig for mange mennesker.
Derfor er vi Konservative også glade for, at det er første gang, der bliver lavet en strategi for nedbringelse af transportsektorens CO2-udslip, samtidig med at vi får lavet en ny trafikinvesteringsplan.
Vores afhængighed af transport betyder også, at udledningen af CO2 vil vokse, hvis vi ikke forsøger at finde alternativer til biler og samtidig får udviklet nogle mere miljøvenlige teknologier, så biler og lastbiler, tog og færger udleder mindre CO2 i fremtiden.
Der skal stilles krav til bilproducenterne om at levere biler, der kan køre langt på literen eller bruge alternative energiformer.
Der er da heldigvis også fremskridt at spore, da vi allerede har en række biltyper på markedet, der kan køre endog meget langt på literen, og så har vi hybridbiler, elbiler og brintbiler.
Alt det skal videreudvikles fra at være lidt småbesværligt og på forsøgsstadiet til at blive normen.
Derfor er vi Konservative også tilfredse med, at regeringen har valgt at afgiftsfritage elbiler og brintbiler indtil 2012 for at få skabt motivation til at vælge et sådant køretøj, men det kræver naturligvis, at der bliver opbygget et net af opladningsstationer til elbiler og påfyldningsstationer til brintbiler, og det er en udfordring. Vi Konservative har for ganske nylig foreslået, at der bliver lavet forsøg med brintbusser.
Busserne kører allerede i en række europæiske storbyer, og med gode erfaringer.
Derfor er det selvfølgelig også oplagt, at vi skal have brintbusser i Danmark og dermed både undgå CO2-udslip og de skadelige NOx'er, som dieselbusserne i dag slipper ud.
Vi Konservative mener, at vi skal bruge nogle af de midler, der netop er afsat til at udvikle ny miljørigtig teknologi, til at lave forsøg med brintbusser i nogle af vores større byer.
Da Infrastrukturkommissionen offentliggjorde sin rapport, var der bl.a. fra Danmarks Naturfredningsforenings side kritik af, at man lagde for lidt vægt på klimapåvirkningerne fra trafikken, herunder kritik af, at der blev lagt op til en stadig udbygning af vores vejnet.
Men det er jo en meget gammeldags måde at se tingene på.
For det andet ved vi, at biler og lastbiler, der holder i kø på en vejstrækning, udleder mere end 30 pct. mere CO2, end hvis de havde kørt med en stabil fart på 80 km/t.
Det taler altså også for mere fremkommelighed på vejene.
Det er jo så en kendt sag, at netop også Storebæltsforbindelsen, som har erstattet de berømte storebæltsfærger, er årsag til, at vi har set et kraftigt fald i udledningen af CO2 over Storebælt - det samme fald vil vi se vedrørende broer, herunder Femernbroen.
Derudover skal vi jo også have udbygget den kollektive transport væsentligt.
Der skal være et alternativ til bilen, og der er vi glade for at Infrastrukturkommissionen har lagt op til at man skal benytte letbaner.
Vi ved, at man er langt fremme med planlægningen i Århus, men vi ser også store perspektiver i, at man i andre byer, bl.a. i Odense samt i hovedstadsområdet, hvor de har brug for en forbindelse mellem fingrene mellem Lyngby og Ishøj, kunne benytte sig af letbaner.
God kollektiv trafik betyder mindre CO2-udslip, og det skal derfor være et erklæret mål at få udbygget skinnenettet, så vi får mere kapacitet på baneområdet og dermed flere afgange og hurtigere forbindelser.
Derfor er vi også medforslagsstillere til det forslag til vedtagelse, Venstres ordfører læste op i sit ordførerindlæg, da det netop opfordrer til, at vi får lavet en handlingsplan for at nedbringe transportsektorens CO2-udslip, og at vi satser mere på den kollektive trafik.
Vi vil noget, og derfor er den her regering den første regering, der lader en investeringsplan for trafikområdet følge af en klimaplan, der vil nedbringe trafikkens CO2-udslip.
Det er en nyskabelse, det er ikke noget, man fandt på under en socialdemokratisk ledet regering.
Det er, fordi man vil noget.
Det er, fordi man vil nedbringe CO2-udslippet.
Det er, fordi man har et pejlemærke, der hedder, at man gerne vil reducere CO2-udslippet med 25 pct., når vi når til 2030.
Det betyder ikke, at vi slækker på noget som helst, og det betyder ikke, at vi ikke har nogen ambitioner.
Tværtimod er de jo klart ridset op i det forslag til vedtagelse, som Venstres ordfører fremsatte, og som vi støtter.